Էվիկա Սիլինյա

**Էվիկա Սիլինյա** (, ), լատվիացի իրավաբան, քաղաքական և պետական գործիչ։ «Նոր միասնություն» կուսակցական միավորման մեջ մտնող «Միասնություն» աջ կենտրոնամետ կուսակցության վարչության անդամ։ Լատվիայի վարչապետը 2023 թվականի սեպտեմբերի 15-ից, այդ պաշտոնում երկրորդ կինն է Լայմդոտա Ստրաույումայից հետո (2014-2016)։ Նախկինում` Լատվիայի բարեկեցության նախարար (2022-2023), Լատվիայի XIV Սեյմի պատգամավոր (2022 թվականի նոյեմբերի 1-դեկտեմբերի 14)։

## Կենսագրություն
Ծնվել է 1975 թվականի օգոստոսի 3-ին Լատվիական ԽՍՀ մայրաքաղաք Ռիգայում։

1993-1997 թվականներին սովորել է Ռիգայի Լատվիայի համալսարանի իրավաբանական ֆակուլտետում, ստացել իրավաբանի (իրավագիտության մասնագետի) որակավորում։ Միաժամանակ 1996-1997 թվականներին «Եվրոֆակուլտետ» ծրագրով ուսումնասիրել է Բալթիկ ծովի պետությունների խորհրդի Համեմատական սահմանադրական իրավունքը։ Ուսումը շարունակել է 1999-2001 թվականներին Ռիգայի բարձրագույն իրավաբանական դպրոցում, ստացել միջազգային և Եվրոպական իրավունքի գիտությունների մագիստրոսի աստիճան։

1995-1997 թվականներին՝ իրավախորհրդատու Երդվյալ փաստաբան Գունթար Անտոմսի բյուրոյում։

1997-1999 թվականներին՝ իրավախորհրդատու Koblenz ընկերությունում։

1998-2003 թվականներին՝ Երդվյալ փաստաբանի օգնական Lata երդվյալ փաստաբանների բյուրոյում։

2003 թվականից մինչև 2012 թվականը անհատական գործունեություն է ծավալել որպես երդվյալ փաստաբան։ Աշխատել է պետական կազմակերպությունների իրավաբանական ծառայությունների և հասարակական կազմակերպությունների հետ։

2017 թվականից հրապարակվում է I'mperfekt ամսագրում։

Բացի մայրենի լատվիերենից, ազատ տիրապետում է ռուսերեն և անգլերեն լեզուներին։

## Քաղաքական կարիերա
Նա առաջադրվել է 2011 թվականի խորհրդարանական ընտրություններում Զատլերսի աջ կենտրոնամետ Բարեփոխումների կուսակցության ցուցակով, բայց չի ընտրվել։

2011 թվականի նոյեմբերին դարձել է ներքին գործերի նախարար Ռիխարդ Կոզլովսկիսի արտահաստիքային իրավաբանական խորհրդական, 2012 թվականին՝ հաստիքային։ Ներքին գործերի նախարարին իրավական առաջարկություններ է ներկայացրել պետական քաղաքականության մշակման և ներքին գործերի նախարարության քաղաքականության մեջ դրա իրականացման վերաբերյալ։ 2013-2019 թվականներին եղել է Լատվիայի ներքին գործերի նախարարության խորհրդարանական քարտուղար։ Ներկայացնում էր նախարարությունը Սեյմում և խորհրդարանական հանձնաժողովներում, ղեկավարում և համակարգում էր քաղաքական փաստաթղթերի մշակումը։ Նրա պարտականությունների մեջ էին մտնում նաև երեխաների անվտանգության հարցերը։ Նախարարությունը ներկայացրել է միջազգային կազմակերպություններում (ՄԱԿ, Ինտերպոլ, CEPOL և այլն)։

«Միասնություն» աջ կենտրոնամետ կուսակցության վարչության անդամ է։ Առաջադրվել է 2014 թվականի խորհրդարանական ընտրություններում «Միասնություն» կուսակցության ցուցակով, սակայն չի ընտրվել։ 2018 թվականի խորհրդարանական ընտրություններին առաջադրվել է «Նոր միասնություն» կուսակցության ցուցակով, սակայն չի ընտրվել։

2019 թվականի հունվարի 23-ին Լատվիայի Սեյմի կողմից հաստատված վարչապետ Կրիշյանիս Կարինշի գլխավորած կառավարությունում նշանակվել է վարչապետի խորհրդարանական քարտուղար։ Նրա պարտականությունները ներառում էին նախարարների կաբինետի և Սեյմի համատեղ աշխատանքի համակարգումը, փողերի լվացման, ահաբեկչության տարածման և ֆինանսավորման դեմ պայքարի քաղաքականության համակարգումը, ուկրաինացի խաղաղ բնակչությանը աջակցելու հարցերը։

2022 թվականի հոկտեմբերի 1-ի խորհրդարանական ընտրությունների արդյունքներով ընտրվել է Լատվիայի XIV Սեյմի պատգամավոր՝ «Նոր միասնություն» կուսակցական միավորման ցուցակով։

2022 թվականի դեկտեմբերի 14-ին ստացել է Լատվիայի բարեկեցության նախարարի պորտֆելը երկրորդ կառավարությունում՝ վարչապետ Կրիշյանիս Կարինշի ղեկավարությամբ։

2023 թվականի օգոստոսի 14-ին Կարինշը հայտարարեց հրաժարական տալու մասին։ Օգոստոսի 16-ին «Նոր միասնության»

ընդհանուր ժողովում և «Միասնության» դումայի նիստում որոշվել է վարչապետի պաշտոնում առաջադրել Սիլինիի թեկնածությունը։ Օգոստոսի 24-ին Լատվիայի նախագահ Էդգարս Ռինկևիչսը («Միասնություն») պաշտոնապես առաջարկել է Էվիկա Սիլինային նոր կառավարություն ձևավորել։ Սեպտեմբերի 15-ին Լատվիայի Սեյմը հաստատել է վարչապետ Էվիկա Սիլինիի գլխավորած կոալիցիոն կառավարությունը։ Կոալիցիայում ընդգրկվել են «Նոր միասնությունը», «Կանաչների և գյուղացիների միությունը» և «Առաջադիմական» ձախ կենտրոնամետ կուսակցությունը։

## Անձնական կյանք
Ամուսնացած է, երեք երեխաների մայր։

Ամուսինը՝ փաստաբան Այգար Սիլինշ (*Aigars Siliņš*)։

## Ծանոթագրություններ

Կատեգորիա:Լատվիայի կին քաղաքական գործիչներ
Կատեգորիա:Կառավարության կին ղեկավարներ
Կատեգորիա:Կին վարչապետներ
Կատեգորիա:Պետության գործող ղեկավարներ
Կատեգորիա:Կին նախարարներ